We dis Göttiching zähni wird, de gits nüt, de muesch häre, ja u Gotte Natalie isch natürlech o cho, u när isch äs losgange wis äbe so geit amene  Chindergeburtstag: ei huerä Lärme, Turte i zwo Minute gfrässe, Gschänkli i zwo Sekunde uspackt u när wieder eis Tohuwabohu u irgendeinisch hets gheisse, dr Kevin, so heisst ds Göttiching vo mir u dr Natalie, dr Kevin tüei jetz no öppis vorzoubere u i ha hami schwach erinneret, dass är sech uf di letschti Wiehnachte a Zouberchaschte het gwünscht vomer u bi froh gsi, dass Gotte Natalie und ig für die Zoubervorfüherig uf däm bequeme Sofa hei chönne Platz näh u äs isch ändlech o echli ruehig worde, wiu di Ching,  oder, die hei jetz extrem ufmerksam zuegluegt, wie dr Kevin Metauringli usenangzouberet u ne Chugle usem Ärmu lat la gheie u jedes Mau, wener wieder öppis gmacht het, hei aui klatschet u am meischte natürlich di schtouze Eutere, dr Kevin sig ä wahnsinnig begabte chline Zoubermeischter, hei si gmeint u i ha dänkt, vo mir us, das Sofa isch soubequem, solang i hie cha hocke, söu dä Kevin nume no chli witer zoubere, ja u das het är när o, u i muess säge, die Sache mit de Jasscharte, wonär aus nächschts het zeigt,  die si würklech nid so schlächt gsi, me het zum Teu würklech ä Momänt müesse überlege, winer das gmacht het, aber das penetrante Super Kevin vo Mami u Papi u Gotte Natalie u nach jedem Trickli chlatsche, dass isch mer scho ziemlech uf dNärve gange, aber was wosch, dass si äbe när di Göttipflichte oder, du seisch de när äbe säuber super Kevin u chlatschisch u i muess säge, är het würklech nid schlächt zouberet, im Gägeteu, aber di Sach het sech haut eifach wahnsinnig i dLängi zoge, oder, u i ha scho Angscht  gha, i schlaf no i uf däm bequeme Sofa, u bi viellech sogar ä Momänt ignickt, wiu plötzlech isch dr Kevin diräkt vor mir u dr Natalie gschtange u i gseh, winer mit sire Hang i ds Sofa iche grifft u ne wisse Chüngu fürezouberet, ja u meine, wissi Chüngle fürezoubere isch natürlech dr Klassiker unger de Zoubertricke, scho klar, aber i ha würklech nid gseh, winer das gmacht het, mi het würklech tüecht, är nähm dä Chüngu direkt usem Sofa use, u das cha ja irgendwie nid si, oder u i a ha no überleit, öb i däm  Zouberset, wonem denn gschänkt ha, o ne wisse Chüngu sig derbi gsi, was ja irgendwie o nid geit, aber da het dr Kevin dä Chüngu scho a sine Ohre packt u het ne afa hin u här schüttle, u dNatalie u ig heinis uf üsem Sofa churz agluegt, wiu äs het eifach ziemlech brutau usgseh, oder, wie dr Kevin dä Chüngu schüttlet, i meine, das geit eigentlich nid, dass me so mit emene Tier umgheit, aber dEutere hei gschtrahlet u am Kevin siner Gschpändli hei no gäng ganz fasziniert gluegt u da wott me ja när o nid dr  Schpiuverderber si u erscht rächt nid bimene Götti- u Geburtstagsching, dä het jetz eifach Päch, dä Chüngu, hani dänkt, i hamer nid chönne vorschteue, dass är das überläbt, me het würklech nume no sone wisse Fläck gseh dür dLuft chute, aber i däm Momänt het dr Kevin ufghört mit Schüttle u het schtatt em Chüngu äs wisses Tuech ir Hang gha, bravo Kevin, hei aui grüeft u chlatschet, bravo Kevin u da schteit dr Kevin scho wieder vorem Sofa u luegt vo ganz nach zersch si Gotten a u när si Götti u när wieder si Gotte u  i bi irgendwie fasch froh gsi, dass är das wisse Tuech dr Natalie het übere Chopf gleit u nid mir. Ja, u när no einisch Simsalabim, u är zieht das Tuech wieder wäg u wo dGotte Natalie ihre Chopf het gha, isch jetz dr wiss Chüngu ghocket u wieder aui super Kevin u o dr Chüngu ufem Haus vor Gotte Natalie seit Super Kevin, u dHäng vo dr Gotte Natalie chlatsche derzue wi dHäng vo aune angere o u dr Kevin verbeugt sech u gumpet chopfsvora ufs Sofa u verschwindet im Schlitz zwüsche Sitzflächli u Rüggelähne, äs  wird no einisch chlatschet, dVorschtellig isch fertig, dr Chingergeburtstag o me seit merci u geit, dass dr Kevin nümm uftoucht schient niemer zschtöre, auso sägeni o nüt, dGotte Natalie u ig hei dir glich Wäg, u da loufe mer zämme dür dSchtrass, u si verzeut, wie sech dä Kevin gmacht heig u dass är, wener so witer mach, sicher i Gymer chömm, u bi froh, dass sie redt, de muess ig nid, u i passe eifach uf, dass i nid zuere übere luege, aber bim Adie säge muess i natürlech glich u gseh dr Chüngu, wo vorhär  ihre Chopf isch gsi u dr Chüngu seit auso, de bis zum nächschte Mau, gueti Zit u i weiss nid rächt, was i söu, aber wiu das nun mau so üblech isch, gibenem när glich links rächts links drü Müntschi i sis wisse Fäu.